जैकेट के शेष
इधर दिल्ली के संगमविहार की इस घटना के बाद जब पुलिस को सूचना दी गई थी तो पहले तो उसने यह कहा कि यह संभव नहीं है। लेकिन शिकायतकर्ता रोहित कुमार अपनी बात पर अड़े रहे। तब कहीं मौके पर सब-इंस्पेक्टर पहुंचे। उन्होंने सच्चाई जानने के लिए अपने साथ आए सिपाही से दो हजार रुपए निकालने का कहा। उसे भी मनोरंजन बैंक ऑफ इंडिया वाला दो हजार रुपए का नोट ही मिला। इसके बाद पुलिस ने मामले की छानबीन शुरू की और एक आरोपी मोहम्मद ईशा को गिरफ्तार कर लिया।
दक्षिण पूर्वी जिला पुलिस उपायुक्त रोमिल बानिया बताते हैं कि एटीएम के सीसीटीवी में पाया गया था कि अंतिम बार एटीएम में पैसा डालने वाली एजेंसी ब्रिंक्स इंडिया का व्यक्ति आया था। पहले तो उसने इस काम में शामिल होने से इनकार किया। लेकिन बाद में जुर्म कबूल लिया। ईशा ने कहा कि उसने संगम विहार में ही किसी से ऐसे खिलौना नोट लिए थे। उसने केवल पांच नोट मशीन में डाले थे। इससे पहले वह खानपुर इलाके में एक जगह ऐसे नोट डाल चुका था। लेकिन जब वहां पर कुछ नहीं हुआ तो उसने संगम विहार में भी ऐसे नोट डाले। क्या यह एक सुनियोजित मामला है इस सवाल के जवाब में बानिया ने जवाब में सिर्फ इतना बताया कि अभी जांच चल रही है। इस समय कुछ भी कहना जल्दबाजी होगी। मेरठ और दूसरे शहरों में भी घटनाएं हुई हैं उनके मामले में भी जानकारी लेकर घटना के तार जोड़कर जांच की जा रही है।
आरोपी मोहम्मद ईशा से जब भास्कर ने बात की तो उसने कहा कि मैं ब्रिंक्स इंडिया में पिछले डेढ़ वर्ष से कार्य कर रहा हूं, पहले कभी मैंने ऐसा नहीं किया तो अब क्यों करूंगा। वहीं ईशा का साकेत डिस्ट्रिक्ट कोर्ट में केस लड़ रहे वकील सुमित कुमार ने कहा कि
ईशा से पुलिस ने पूछताछ की थी और फिर ईशा कंपनी में कार्य करने लगा, बाद में जब मामला मीडिया में आया तब कंपनी ने ईशा को हटाया है। पुलिस या कंपनी के पास ईशा के विरुद्ध कोई सुबूत नहीं है। केस बहुत कमजोर है इसीलिए कोर्ट ने पहली ही सुनवाई में ही जमानत दे दी। यहां तक कि ईशा का नाम एफआईआर में नहीं है और एटीएम का सीसीटीवी भी काम नहीं करता है।
जबकि ब्रिंक्स इंडिया प्राइवेट लिमिटेड, जिसके पास संगम विहार के संबंधित एटीएम में पैसा भरने का कार्य है, के अधिकारियों ने इस मसले पर कुछ भी बात कहने से यह कहते हुए इनकार कर दिया कि पुलिस जांच चल रही है। ऐसे में वह कुछ भी नहीं कह सकते। इस संदर्भ में रिजर्व बैंक (मुंबई ऑफिस) को भेजे गए दैनिक भास्कर के मेल और एसएमएस पर कोई जवाब नहीं मिला। स्टेट बैंक ऑफ इंडिया का कहना था कि इस मामले पर रिजर्व बैंक या कैश लॉजिस्टिक एसोसिएशन ही कुछ कह सकती हैं, क्योंकि बैंक जब किसी एजेंसी को नोट सौंपता है तो वह अपने सिस्टम और मशीन से नोटों की जांच और गणना करके ही सौंपता है।
गौरतलब है कि 23 फरवरी को रोहतक के महम कस्बे में भी दो हजार का चिल्ड्रेन बैंक का नकली नोट निकला था। पीड़ित इसे लेकर बैंक मैनेजर के पास गया तो उसने मामले में किसी भी तरह की मदद किए जाने से इंकार कर दियाए जिसके बाद उसने पुलिस में शिकायत दी। पीड़ित राजकुमार ने बताया कि गुरुवार दोपहर बाद उसने आईसीआईसीआई बैंक के एटीएम से 6 हजार रुपए निकालेए जिनमें तीन नोट दो-दो हजार के निकले। उनमें से एक नोट नकली मिला। उस पर एक कदम स्वच्छता की ओर,भारतीय मनोरंजन बैंक और चिल्ड्रन बैंक ऑफ इंडिया लिखा हुआ है। यह नोट हूबहू असली जैसा दिखाई देता है। वहीं अाईसीआईसीआई बैंक से चूरन वाले नोट निकलने की बात पर बैंक के प्रवक्ता ने कहा कि बैंक के करेंसी चेस्ट पर नोट की जांच की सर्वोत्तम प्रणाली है। किसी भी एटीएम में नोट जाने से पहले सॉर्टिंग मशीन से नोट चेक होते हैं, फिर दो अगल-अलग ब्रांच के तीन अनुभवी बैंक कर्मचारी इन नोटों की जांच करते हैं। ऐसे में नकली नोट एटीएम तक पहुंचना असंभव है। फिर भी अभी हम इस प्रकरण की जांच कर रहे हैं।
सायबर एक्सपर्ट पवन दुग्गल इस मामले को गंभीर मानते हैं। भास्कर से बातचीत में उन्होंने कहा कि लगातार इस तरह देश के अलग-अलग हिस्सों से नकली नोट निकलना किसी शरारत का हिस्सा नहीं है। ये सोच-समझकर अच्छी तरह से प्लानिंग करके किया जा रहा है। इसकी गंभीरता से जांच होनी चाहिए। बैंक और एजेंसियां एटीएम के सिक्यूरिटी सिस्टम को गंभीरता से नहीं ले रहे हैं। बैंकिंग एक्सपर्ट और अश्विन पारेख एडवायजरी सर्विसेज के प्रमुख अश्विन पारेख ने कहा कि पहली बार जब एटीएम से फेक नोट निकले थे तब आरबीआई बैंक और सरकार ने कोई शरारत कर रहा है ऐसा कहा, लेकिन अब जिस ढंग से फेक नोट निकल रहे हैं उससे तो यह लग रहा है कि कोई ऐसी ताकत है जो यह साबित करना चाहती है कि आप कुछ भी कर लो, कैसा भी सिस्टम बना लो, वे गलत करके ही रहेंगे। कहीं बड़े पैमाने पर गलती हो रही है। देश के लिए यह गंभीर मामला है।
ओरिएंटल बैंक ऑफ कॉमर्स के पूर्व सीएमडी, एसएल बंसल ने कहा कि बैंक एटीएम में पैसा डालने का काम रिकोग्नाज्ड एजेंसी के द्वारा किया जाता है। ऐसे में इनके कर्मचारियों के गड़बड़ी की गुंजाइश अधिक रहती है। एेसे में छोटे लालच में यह काम होता है। यह तभी रुक सकता है जबकि एजेंसी वाला अपने कर्मचारियों के विरुद्ध सख्त कार्यवाही करे और बैंक ऐसी गड़बड़ी करने वाली एजेंसी को भविष्य के लिए बैन करे। तभी ऐसी घटनाओं से बच सकते हैं।
hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva